11.11.2020
Абҵарамза 12, аԥшьашаҽны имҩаԥысуеит Аԥсны Аҳәынҭқарра Ахада Аслан Бжьаниеи Урыстәылатәи Афедерациа Ахада Владимир Путини реиԥылара.
Аиԥылара мҩаԥысуеит Владимир Путин иҟаиҵаз ааԥхьара инақәыршәаны.
Шәача имҩаԥысраны иҟоу аиҿцәажәараан иазԥхьагәаҭоуп ҩ-ганктәи ахәаахәҭра-економикатәи, акультура-гуманитартәи усеицура аҭагылазаашьеи аԥеиԥши, Аԥсны Аҳәынҭқарреи Урыстәылатәи Афедерациеи ирыбжьоу аидгыларатәи астратегиатәи усеицуразы 2014 ш. абҵарамза 24 аҟн. Аиқәшаҳаҭра, иара убас адәныҟаполитикатә усеицуреи арегионтә шәарҭадара алыршареи рыҟны наҟ-ааҟ реимадаратә усеиҿкаареи ирызку азҵаарақәа рылацәажәара.